## **Motiváció kutatás 2017**

A lekérdezés ideje 2017 októbere volt, melyben 2003 bent lévő hallgató kapta meg azt a motivációs kérdőívet, amiben a nyelvismeretükről, diákhitel igénybevételről, külföldi tanulmányokról, külföldi munkavállalási hajlandóságról, arról, hogy milyen perspektívát látnak az elhelyezkedésre a végzést követően.

Az egyetemi hallgatók köre az Eszterházy Károly Egyetemre terjedt ki, a gyöngyösi, jászberényi és sárospataki kampusz hallgatóit beleértve.

A központi motivációs kérdőív 72 kérdést tartalmazott. A kérdőív elektronikus formáját 8312 hallgatónak küldtük ki, melyből 240 kitöltöttet kaptunk vissza. Az eredményesség: 2,8%-os!!! visszaküldési arányt mutat - ebből teljes mértékben kitöltött 189 db hiányosan kitöltött, de értékelhető 240 db volt. Minden kérdésnél megadtuk a válaszolók számát és csak az adott kérdésen belül arányosítottuk a válaszokat.

#### **Összefoglaló**

A visszaérkezett kérdőívek alapján a hallgatók 64,5%-a 20-30 év közötti, 26,2%-a Természettudományi Kar hallgatója, 32,5%-a pedagógia képzési területen tanul, 56%-uk nappali tagozatos, 59,2%-uk gimnáziumból érkezett. A diákok 77,5%-a államilag finanszírozott képzési formát választott, 58,6%-uk tanulmányi átlaga „jó” 4-es kategóriába tartozik, 42,6%-uk továbbtanulna mesterszakon, 37,5%-uk doktori iskolában. A képzési szintenkénti választásnál mindig a saját intézményben történő továbbtanulás volt magasabb arányú. A hallgatók 79,1%-a az angol nyelvet ismeri (közepes, jó és kiváló szinten), elenyésző számban vesznek részt külföldi tanulmányokban. A hallgatók 59,3%-a dolgozik, 61,2%-uk állandó, határozatlan idejű munkaviszonnyal rendelkeznek. 76%-uk szerint a saját vagy kapcsolódó szakterület felelne meg munkájának, 88,1%-uk gondolja, hogy ez végzést követően sikerül végzettségének megfelelő munkahelyet találniuk, ahol szeretnének 151-200eFt-os nettó jövedelemmel rendelkezni. A munkarőpiacon a diploma elsősorban a külföldi munkavállalásban segít, utolsósorban érhető el vele szakmai, intellektuális fejlődés.

#### **Részletes elemzés**

A válaszadók nemének megoszlását az alábbi ábra mutatja, az adott kérdésre 200 fő válaszolt, 40 fő kihagyta ezt. A válaszadók 70,5%-a nő (141 fő), 29,5 férfi (59 fő).

A hallgatók korát tekintve 200 fő válasza alapján, azt állapíthatjuk meg, hogy a hallgatók 64,5%-a a 20-30 év közötti korosztályhoz tartozik, 30-40 év közötti 40-50 év közötti hallgatók aránya 13-16%, míg az 50 évnél idősebbeket 1% képviseli.

* 50 évnél idősebb (50+) hallgató 2 fő, 1%
* 40 évnél idősebb hallgató 31 fő, 15,5%
* 30 évnél idősebb hallgató 26 fő, 13%
* 20 évnél idősebb hallgató 129 fő, 64,5%
* 20 évnél fiatalabb (-20) hallgató 12 fő, 6%

Arra a kérdésre, hogy az intézmény mely karán tanul, 240 hallgató adott választ. A hallgatók 32,5%-a Pedagógiai Kar, 26,2% a Természettudományi Kar, 25% a Gazdaságtudományi Kar, 13,3% a Bölcsészettudományi Kar és 2,9% az Agrár és Vidékfejlesztési Kar diákja volt.

A képzési területenkénti megoszlást vizsgálva, az 240 válaszadó 32,5%-a pedagógia, 20%-a gazdaságtudományi, 11,2% természettudomány, 9,5% informatika területen tanul. Legkevesebben a művészetközvetítés képzési terület hallgatói vannak, ők 1,2%-ban vannak jelen (a kérdőív kitöltésében).

A tagozatonkénti megoszlás azt mutatja, hogy a hallgatók 56%-a nappalis, 40,5%-a levelező, 3,3% távoktatásban vett részt.

Képzési forma, képzési szint tekintetében az alapszakos hallgatók vannak legnagyobb arányban 57,9% (139 fő), második a mesterképzés 12,9% (31 fő), majd az FSZ 11,6% (28 fő). A hagyományos egyetemi, főiskolai képzésben résztvevők vannak a legkevesebben.

Az oktatásban való részvétel finanszírozásának módjára összesen 232 fő adott választ, közülük 180 államilag támogatott/állami ösztöndíjas (77,5%), 52 költségtérítéses/önköltséges (22,4%), 8 fő távoktatásos hallgató volt. A hallgatók közül 14 fő (6,2%) vesz föl diákhitelt, 78%-uk a szabadfelhasználású hitel mellett döntött.

232 válasz érkezett arra vonatkozóan, hogy melyik évben kezdte el a hallgató a tanulmányait, ahol a válaszadók 62,5%-a 2011-15 között, 36,2%-a 2016-17 között kezdte meg a tanulmányait.

A hallgatók 5,6%-a szakította meg legalább 1 féléves időtartamra jelenlegi tanulmányait.

230-an válaszolták meg azt a kérdést, hogy milyen tanulmányi átlaggal végzik az adott szakon tanulmányaikat. Ebből az derül ki, hogy a válaszadók legnagyobb számban jó tanulmányi átlaggal rendelkeznek, 135 fő adta ezt a választ, mely a megkérdezettek 58,6%-a. 56 fő, azaz 24,3% a kiváló átlagot jelölték, míg 36 fő a közepes átlagot (15,6%) és mindössze 3 fő (1,3%) az elégségest.

A következő kérdésben egy 5 fokozatú skálán jelölhették be a hallgatók, hogy az ő eredményük milyen viszonyban áll a többi tanulótársáéval. 1=sokkal rosszabb, mint a többieké; 2=valamivel rosszabb, mint a többieké; 3=kb. ugyanolyan, mint a többieké; 4=valamivel jobb, mint a többieké; 5=sokkal jobb, mint a többieké.

A kérdésre 230-an adtak választ, 116 fő (50,4%) a saját tanulmányait a többiekéhez hasonlónak gondolja, 90 fő (39%) jobbnak, 19 fő (8,2%) sokkal jobbnak érzi saját tanulmányait, mint a többiekét; míg 4 fő (1,7%) rosszabbnak, 1 fő érzi sokkal rosszabbnak.

A következő kérdésblokk a továbbtanulási szándékokat kívánja feltárni, ezek közül az első felsőfokú szakképzésre vonatkozott. Az adható válaszok: 1=igen továbbtanulna az adott intézményben; 2=igen továbbtanulna másik intézményben; 3=nem tanulna tovább. A 187 válaszoló közül mindössze 20% tanulna tovább ezen a szinten, ebből 20 fő (10,6%) itt az Eszterházy Károly Egyetemen, 18 fő (9,2%) másik intézményben. A válaszadók közül 149 fő (79%) nem tervez ebben az irányban továbbtanulást.

A következő 2-3 évben elkezdene-e egy alapszakot (BA/BsC), 194 válaszadó közül 125 fő (64,4%) egyáltalán nem tanulna tovább, 52 fő (26,8%) ebben az intézményben, 17 fő (8,7%) másikban el tudja képzelni, hogy alapdiplomát szerezzen.

A következő 2-3 évben elkezdene-e egy mester szakot (MA/MsC) 204 válasz érkezett, melyben a válaszadók 57,3%-a 117 fő nem szeretne továbbtanulni, és összesen 42,6%-uk tanulna tovább – 31,3%-uk 64 fő itt tanulna tovább, 11,2%-uk, 23 fő, más intézményben szerezne mester diplomát.

A következő 2-3 évben szakirányú továbbképzés tervezése kapcsán 182 válasz érkezett, melyből 144 fő (79,1%) nem szeretne ez irányban továbbtanulni, 19% tervez szakirányú továbbképzésben részt venni, ebből 25 fő (13,7%) ebben az intézményben, 13 fő (7,1%) másik intézményben.

A doktori képzésben való részvételi szándékról szólt a következő kérdés, melyre 371 válasz érkezett, melyekből 136 fő (72,7%) nem tervezi, összesen 27,2% tervezi doktori képzésben való részvételét, közülük 29 fő (15,5%) saját intézményünkben, 22 fő (11,7%) másik intézményben.

Egységes osztatlan képzésben/osztatlan mesterképzésben történő továbbtanulási szándékról érdeklődött a következő kérdés, melyre 187 válasz érkezett, erre a válaszadók 13,9%-a iratkozna be, 12% (23 fő) ebben az intézményben, 1,6% (3 fő) más intézményben tanulna, míg a maradék 86% (161 fő) egyáltalán nem tervez ilyen típusú tanulmányokat.

A megkérdezettek intézményünkben történő továbbtanulási szándékát összesítettük képzési szintenként az alábbi diagrammon:

A következő kérdések a párhuzamos képzésekre ill. a már meglévő végzettségre kíváncsiak.

Tanul jelenleg más szakon is kérdésre 224-en válaszoltak, 206 fő nem tanul, 18 fő, mindössze a válaszadók 8%-a folytat más szakon is tanulmányokat. Az általuk választott szakok képzési szintje az alábbiakban összesíthető:

Ebből látszik, hogy a legkedveltebb képzési forma a mester képzés (10 fő; 55,5%).

Egyéb felsőfokú végzettséggel még nem rendelkezők száma: 130 fő (59%), már rendelkezők: 90 fő, (41%)

A felsőfokú végzettséggel rendelkezők közül 36-an (45,5%) már alapdiplomával rendelkeznek (BA/BsC), 2 fő (45,5%) mester szakon végzett (MA/MsC), felsőfokú szakképzésben 14 fő (17,7%), egységes, osztatlan képzésben 1 fő (1%), főiskolai hagyományos képzésben 20 fő (25,3%), egyetemi hagyományos képzésben 4 fő (5%), 11 fő nem jelölte meg a képzési szintet.

Ezt követően a nyelvismeretet és annak szintjét mértük fel.

Angol nyelvismeret (211 válaszadó):

* nem ismeri 7 fő, 3,3%
* kicsit ismeri 37 fő, 17,5%
* közepesen ismeri 50 fő, 23,6%
* jól ismeri 70 fő, 33,1%
* nagyon jól ismeri 47 fő, 22,2%

Az alábbi összefoglaló diagrammban jelöltük a többi nagy európai idegennyelv ismeretét, úgy, hogy a nem ismeri kategóriát állítottuk párhuzamba a többi összevont (ismeri valamilyen szinten: kicsit ismeri-nagyon jól ismeri) nyelvismereti szinttel.

A beszél-e egyéb idegen nyelven kérdést 15,5% válaszolt igennel (33 fő). Az egyéb idegen nyelvet beszélők között megjelent az eszperantó (3 fő), lovári (3 fő), latin (2 fő) A beszélt idegen nyelvek között szerepel 1-1 fővel a török, holland, román lengyel, szlovák, japán.

Külföldi tanulmányokat a felsőoktatás ideje alatt 4 fő folytatott a 209 válaszadó közül, ez 2%. Külföldi szakmai gyakorlatot 1 fő végzett. Végzettsége megszerzése után 23 fő tervez külföldi munkavállalást (10%).

A következő kérdésblokk a jelenlegi munkaviszonyra irányul.

A hallgatók 40%-a nem dolgozik, 60%-a valamilyen munkaviszonnyal rendelkezik.

A 124 jelenleg munkahellyel rendelkező válaszadó közül az alábbi megoszlást mutatják a munkaviszony jellegét bemutató válaszok:

|  |  |
| --- | --- |
| állandó, határozatlan idejű | 76 |
| határozott idejű | 17 |
| megbízás jellegű | 5 |
| alkalmi, időszakos | 11 |
| diákmunka, gyakornoki munka | 15 |

A következő kérdés arra vonatkozott, hogy inkább dolgozónak vagy inkább hallgatónak vallják magukat azok akik munkaviszonnyal rendelkeznek. A válaszokból az derül ki, hogy több, mint 74%-uk vallja magát dolgozónak (aki tanul), és alig 26%-uk hallgatónak.

Majd egy olyan kérdés következett, mellyel azt mérhetjük le, hogy mennyire felel meg a végzettsége, szakterülete (folyamatban lévő tanulmányai) a betöltött munkakörének. Örvendetes, hogy a válaszadók 76,6%-a megfelelőnek tartja szakterületét (csak azt és az ahhoz kapcsolódót is együttesen) a betöltött munkaköréhez, 15 % számíthat pályaelhagyónak, mert más szakterület is megfelelő az elvégzendő munkához, mindössze 8%, ahol valószínű csak magára a diplomára van szükség.

Mennyire tartja valószínűnek a szakterületen belüli elhelyezkedést a szakon szerzett diplomával? 203 válaszadó közül 81 szerint biztosan sikerül elhelyezkednie, 98 állította, hogy valószínű sikerül elhelyezkednie. A két bizakodó csoport a válaszadók 88,17%-át teszik ki. A pesszimisták 22-en voltak, és azt mondták, hogy nem valószínű, hogy diplomáját érvényesíteni tudja a munkaerőpiacon, és senki sem mondta, hogy biztos, hogy nem sikerül az elhelyezkedés, 2 fő pedig nem szeretne a saját szakterületén, szakmájában dolgozni.

A szakon végzettek havi átlag nettó jövedelmére voltunk kíváncsiak a következő kérdésben. 188 válasz született,a mező önkitöltős volt, így a válaszokat 50000-es csoportokba rendeztük.

A KSH adatai szerint, 2017-ben a teljes munkaidős munkaviszonyban foglalkoztatottak havi nettó átlagkeresete 197 500 Ft volt, ehhez viszonyíthatjuk, hogy mennyire mérték fel reálisan a hallgatók a kereseteket (mely természetesen ágazatonként eltérő lehet).

A hallgatók 53%-a (100 fő) a 101-150 kategóriába sorolta a keresetet, 29,7% (56 fő) 151-200-es, 5,3% (10 fő) 201-250-es kategóriát jelölt meg.

A következő kérdés az volt, hogy mekkora havi, átlag nettó keresettel volna elégedett frissdiplomásként. Erre a kérdésre 190-en adtak választ. Itt a hallgatók 49%-a (93 fő) a 151-200 közötti kategóriát, 25%-uk (48 fő) a 101-150 kategóriát, 11%-uk (21 fő) 201-250 kategóriát, 5,2%-uk (10 fő) 251-300 közötti kategóriát választotta, míg 500 eFt fölötti keresetet szeretne 4,2% (8 fő).

Érdekes az összehasonlítás az előző kérdéssel, melyhez képest a válaszadók 95%-a magasabb vagy ugyanakkora kerestet jelölt meg, tehát többet szeretne keresni, mint ami szerinte a szaknak megfelelő kereset volna.

A következő kérdéssor a diploma „hasznait/értékét” kívánja mérni – mennyire segít a felsőfokú végzettség pl. a munkanélküliség, társadalmi megbecsülés, karrier szempontjából.

Az adott válaszok mértékének megfelelően az alábbi értékrendet állították fel a hallgatók:

1. külföldi munkavállalás (191 igen)
2. vezetői pozíció (164 igen)
3. társadalmi megbecsülés (157 igen)
4. kötetlenebb életmód (153 igen)
5. munkanélküliség kezelése (143 igen)
6. magas jövedelem (105 igen)
7. szakmai, intellektuális fejlődés (97 igen)

A családi hátérre vonatkozó kérdésblokk része volt a válaszadó kora és neme is, melyet jelen elemzésünk elején mutattunk be.

Ezután a lakhely adatok következtek, hol élt a hallgató 14 éves koráig (külföldön vagy Magyarországon) – a válaszadók 92% (184 fő) Magyarországon lakott, 8%-a (16 fő) külföldön.

A nálunk tanuló hallgatók 60%-a gimnáziumból (ebből a legjelentősebb, a hagyományos 4 osztályos gimnázium – 41,7%), 40%-a szakközépiskolából és egyéb középfokú oktatási intézményből érkezett.

A szülők legmagasabb iskolai végzettségére kérdeztünk rá ezt követően. A hallgatók *édesapjának* végzettsége 36%-ban szakmunkásképző, 30%-ban szakközépiskola, technikum, 7%-7%-ban egyetem és gimnázium, 11%-ban főiskola 5,4%-ban 8 általános, 2,7% nem tudja.

Az édesanyák legmagasabb iskolai végzettségét az alábbi ábra mutatja. A hallgatók *édesanyjának* végzettsége 25%-ban szakmunkásképző, 20-20%-ban gimnázium és szakközépiskola, technikum, 18%-ban főiskola, 8%-ban 8 általános, 7%-ban egyetem.

A család anyagi helyzetét 5 fokozatú skálán kellett, hogy megítéljék a hallgatók, melyből az alábbiak derültek ki. A kérdésre 185 hallgató adott választ, ahol 50% (93 fő) szerint átlagos, 24,8% (46 fő) az átlagosnál valamivel jobb, 18,3% (34 fő) az átlagosnál valamivel rosszabb, 3,7% (7 fő) az átlagosnál sokkal rosszabb és 2,7% (5 fő) az átlagosnál sokkal jobb anyagi helyzete volt családjuknak.

Majd arra voltunk kíváncsiak, hogy a felsőoktatási végzettség, a szerzett diploma mennyire „hagyományos” a családban. Az derült ki, hogy jellemzően nem „öröklődnek” a szakterületek, a hallgatók 81%-a (153 fő) először szerez az adott szakterületen diplomát. A hallgatók családjában 19%-ban volt/van hasonló végzettség, melyből 14%-uk szüleinél, 3%-uk nagyszüleinél, 2%-uk szüleinél és nagyszüleinél is megjelent a hasonló szakterületen szerzett végzettség.